Sylvie Germain
Sylvie Germain er en fransk forfatter. Hun har med en omfattende produktion siden 1980'erne gjort sig gældende som en rigt fabulerende fortæller. Hendes romaner fremstiller menneskeskæbner i krydsfeltet mellem det 20. århundredes historie og de enkelte individers forsøg på at komme over den og ud af den. Romanerne antager ofte form af krøniker eller eventyr.
Sylvie Germain fik sit gennembrud med romanen Le Livre des nuits (1985, dansk Nætternes bog, 1999), der efterfulgtes af Nuit d'ambre (1987, dansk Ravgylden nat, 1999). De udgør tilsammen en familiekrønike om fem generationer i historiens dystre natside. Forfatterens ophold i Prag 1986-1993 inspirerede hende bl.a. til bøgerne Jours de colère (1989, Prix Femina, dansk Vredens dag, 1994) og Immensités (1993), der har den tjekkiske revolution i 1989 som baggrund. Romanen Petites scènes capitales (2013) samler særlige øjeblikke af uventet klarhed, men ellers vender personerne usikre tider indad og rammes af ensomhed og desillusion som i Brèves de solitude (2021). I 2022 udkom romanen La Puissance des ombres, der med sin titel (Skyggernes magt) peger på menneskets dunkle sider. I en essayagtig tekst fra 2013, Le Monde sans vous, fortæller hun om sine overvejelser som forfatter over for dødens realitet og erindringens teater.